Ačinskas
Ačinskas – miestas Krasnojarsko krašte (Sibiras, Rusija), dešiniajame Čulymo krante, prie Transsibiro magistralės, 184 km į vakarus nuo Krasnojarsko; rajono centras. Yra upių uostas, geležinkelio mazgas, oro uostas. Išvystyta naftos, statybų, medienos, maisto pramonė. Apylinkėse išgaunama anglis, manganas, kalkės. Ačinske yra du Krasnojarsko institutų filialai, dramos teatras, kraštotyros muziejus. Kazanės soboras (1832 m.), buvusi sinagoga (1907 m.), buvusi mergaičių gimnazija (1912 m.).